P-68/08
Natisni
Opravilna št.:
P-68/08
Datum odločitve:
5. 3. 2009
ECLI:
ECLI:SI:USRS:2009:P.68.08
Akt:
Spor o pristojnosti
Izrek:
Pobuda za rešitev spora glede pristojnosti med Policijsko postajo Ljubljana Center in Policijsko postajo Ljubljana Bežigrad se zavrže.
Evidenčni stavek:
Ustavno sodišče zavrže pobudo za rešitev spora glede pristojnosti, če niso izpolnjene procesne predpostavke.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
Pravna podlaga:
Člen 25.3, 49.1, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Urban Kajfeža, Ljubljana
Datum vloge:
10. 10. 2008
Vrsta odločitve:
sklep
Vrsta rešitve:
zavrženje
Dokument:
US28617
Dokument v PDF obliki:
P-68-08.pdf
73 KB
Prenesite datoteko
P-68/08-4
5. 3. 2009
SKLEP
Ustavno sodišče je v postopku za preizkus pobude Urbana Kajfeža, Ljubljana, o rešitvi spora glede pristojnosti na seji 5. marca 2009
sklenilo:
Pobuda za rešitev spora glede pristojnosti med Policijsko postajo Ljubljana Center in Policijsko postajo Ljubljana Bežigrad se zavrže.
Obrazložitev
1. Pobudnik vlaga pobudo za rešitev spora glede pristojnosti zaradi krajevne nepristojnosti Policijske postaje Ljubljana Center. Pojasnjuje, da ga je ustavil policist policijske postaje Ljubljana Center in mu očital, da je prekoračil dovoljeno hitrost. Meni, da je bil glede na mesto meritve in razdaljo, na kateri je bila izmerjena hitrost, prekršek dejansko storjen na območju k. o. Bežigrad, na katerem je krajevno pristojna Policijska postaja Ljubljana Bežigrad. Navaja, da sodišče v postopku o prekršku ni ugotavljalo pristojnosti predlagatelja in je postopek izpeljalo, čeprav bi moralo obdolžilni predlog zaradi nepristojnosti predlagatelja zavreči. Ustavnemu sodišču predlaga, naj odloči o sporu glede pristojnosti med dvema organoma.
2. Ustavno sodišče je na podlagi osme alineje prvega odstavka 160. člena Ustave in osme alineje prvega odstavka 21. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) pristojno odločati o sporu glede pristojnosti med sodišči in drugimi državnimi organi. Na podlagi tretjega odstavka 61. člena ZUstS lahko pobudo za rešitev spora glede pristojnosti vloži tudi stranka v postopku, zaradi katerega je prišlo do spora glede pristojnosti.
3. V obravnavanem primeru pobudnik ni izkazal niti tega, da je spor glede pristojnosti dejansko nastal (tj. da dva organa zatrjujeta pristojnost za odločanje o posamezni zadevi ali da pristojnost zavračata). Vendar bi bilo treba pobudo zavreči tudi v primeru, če bi bila ta okoliščina izkazana, saj Ustavno sodišče za odločanje o sporu glede pristojnosti med dvema prekrškovnima organoma ni pristojno.
4. Ustavno sodišče je sprejelo ta sklep na podlagi tretjega odstavka 25. člena v zvezi s prvim odstavkom 49. člena ZUstS ter četrte alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnica in sodniki dr. Mitja Deisinger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik